ИЗВЈЕШТАЈ СА СЕМИНАРА

 „Online рочишта“

25.02.2021. године, онлајн форма семинара

На основу Програма стручног усавршавања и почетне обуке за 2021. годину, Центар за едукацију судија и јавних тужилаца у Републици Српској је, у оквиру пројекта „Унапређење пословне климе кроз брже рјешавање привредних спорова у Босни и Херцеговини“, који имплементира Свјетска банка и Високи судски и тужилачки савјет Бoсне и Херцеговине, уз финансијску подршку Владе Уједињеног Краљевства, организовао семинар на тему „Online рочишта“. Семинар је одржан 25.02.2021. године путем Cisco Webex комуникацијске платформе, а едукатори су били Маја Пејић - Шехић, судија Опћинског суда у Сарајеву, проф. др Алан Узелац, Правни факултет Свеучилишта у Загребу и доц. др Бранка Бабовић, Правни факултет Универзитета у Београду.

У првом дијелу семинара, судија Пејић - Шехић је истакла да се рочишта, ни у вријеме пандемије, у судовима у Босни и Херцеговини не одржавају на даљину (онлајн). Указано је на то да у доба пандемије руковођење парницом подразумијева углавном одгађање заказаних рочишта, те поред тога и скраћено радно вријеме пријемне канцеларије и службе за отпрему судских аката. Поједина начела парничног поступка у вријеме пандемије трпе одступања, као што су начела јавности и усмености, те се, не само код нас, већ и у државама окружења, рочишта окончавају писаним путем.

Професор Узелац направио је приказ аспеката дигитализације правосуђа, а посебно приказ електронске комуникације у парничном поступку, електронске огласне табле суда и електронског списа. Навео је и ограничења и проблеме наведених аспеката дигитализације, који се састоје у томе што не постоји аутоматска анонимизација, неповезаност са системом електронске објаве судске праксе, а посебно је нагласио да електронски спис није изворник списа, да он није интегрисан са електронском комуникацијом, те да се судовима намеће због тога двоструки посао – ручни унос података у електронски спис, умјесто аутоматског биљежења. Професор Узелац је на крају свог излагања препоручио да би технику и процесна правила требало прилагодити процесним потребама учесника поступка.

Професорица Бабовић направила је паралелу праксе одржавања онлајн рочишта која је уобичајена у споровима пред међународним арбитражама, са могућношћу одржавања онлајн рочишта у парничном поступку. Она је примијетила да би онлајн рочиште било одржано морају се испунити одговарајући услови - правни основ, поштовање начела парничног поступка, техничка писменост судија и странака и техничка инфраструктура. На крају свог излагања закључила је да онлајн рочишта не треба да буду правило, већ могућност која ће допринијети ефикасности парничног поступка.

Семинар је пратило 13 носилаца правосудних функција и представника академске заједнице из Републике Српске.

У Бањалуци, 01.03.2021. године

 Подносилац извјештаја:

 Јелена Мајсторовић

 Начелник Сектора за почетну обуку